سبق 18
داؤد اور بتسبع
استاد کی رہنمائی  ·  دیکھو، سنو اور جیو – کتاب 4: خدا کے خادم
	مقصد
	بچوں کو دکھانا کہ داؤد نے کیسے گناہ کیا اور اپنے ہولناک کاموں کے لیے خدا سے معافی مانگی۔

	پاک کلام کا مطالعہ
	2 سموئیل 11:1‎-‎27؛ 12:1‎-‎23؛ زبور 51

	یادداشت کی آیت
	زبور 1:5
[ش]ریر عدالت میں قائم نہ رہیں گے …



سبق پیش کرنا
آغاز
ثنا کو اپنی بہن رخسانہ کا بالوں کا زیور اتنا پسند آیا کہ اس نے اسے لے کر اپنے ڈبے میں چھپا لیا۔ ثنا ہر روز اسے نکال کر دیکھتی مگر اسے بالوں میں نہیں لگا سکتی تھی کیونکہ رخسانہ دیکھ لیتی۔ ایک دن ثنا کے ہاتھ سے وہ گر کر ٹوٹ گیا۔ رخسانہ کمرے میں آئی اور ٹوٹا ہوا زیور دیکھا۔ دونوں لڑکیاں بہت اداس ہوئیں۔
سبق کے اہم نکات
	1.اسرائیل کے بادشاہ کے طور پر داؤد بہت امیر تھا۔ اس کے پاس بہت سی خوبصورت چیزیں تھیں۔ اس کی ایک مضبوط فوج تھی جس کا وہ سردار ہونا چاہیے تھا۔ مگر وہ یروشلم میں اپنے محل میں رہنے لگا جب کہ اس کے آدمی باہر لڑ رہے تھے (11:1)۔
	2.ایک دن داؤد اپنے محل کی چھت پر ٹہل رہا تھا کہ اس نے ایک دوسرے گھر میں ایک خوبصورت عورت کو نہاتے دیکھا۔ اس کا نام بتسبع تھا۔ تصویر 18 دکھائیں۔ بتسبع داؤد کے ایک سپاہی اوریا کی بیوی تھی۔ اوریا فوج کے ساتھ اپنے بادشاہ اور ملک کے لیے لڑنے گیا ہوا تھا۔ داؤد نے بتسبع کو حکم دیا کہ محل میں آ کر اس کے ساتھ رہے۔ وہ انکار نہ کر سکی کیونکہ وہ بادشاہ تھا۔ داؤد کے ذریعے وہ حاملہ ہو گئی۔ اوریا کو اس کی کچھ خبر نہ تھی (11:2‎-‎5)۔
	3.اب بادشاہ داؤد کیا کرتا؟ پہلے اس نے ناکام کوشش کی کہ ایسا لگے جیسے بچہ اوریا کا ہو سکتا ہے۔ پھر اس نے منصوبہ بنایا کہ اوریا جنگ میں مارا جائے۔ دوسرے کی بیوی چھیننے والے اور جھوٹے ہونے کے ساتھ ساتھ داؤد قاتل بھی بن گیا تھا (11:6‎-‎17)۔
	4.اوریا کی موت کے بعد داؤد نے بتسبع کو اپنی بیوی بنا لیا اور اس سے بہت محبت کی۔ مگر یہ اس کے برے کاموں کو مٹا نہیں سکتا تھا (11:26‎-‎27)۔
	5.خدا نے ایک مذہبی معلم، نبی ناتن، کو بھیجا تاکہ داؤد کو احساس دلائے کہ وہ کتنا بدکار رہا ہے (12:7‎-‎9)۔ اگر وقت ہو تو اس برّے کی کہانی سنائیں جو ناتن نے داؤد کو اس کے اعمال کی بدی دکھانے کے لیے سنائی (12:15‎-‎19)۔
	6.داؤد کو احساس ہوا کہ وہ کتنا گناہگار رہا ہے؛ کہ وہ موت کا مستحق ہے۔ اس نے توبہ کی اور خدا سے معافی کی التجا کی۔ خدا نے اسے معاف کر دیا (12:13)۔ تاہم ہمیں اپنے برے کاموں کے نتائج کے ساتھ جینا پڑتا ہے۔ خدا نے داؤد اور بتسبع کے پہلے بچے کو زندہ رہنے نہ دیا (12:15‎-‎19)۔
کہانی کے جواب میں ہمارا ردِعمل
داؤد کی زندگی کے اس واقعے کے بعد اس نے زبور 51 لکھا جس میں وہ خدا سے معافی مانگتا ہے۔
اپنے گناہوں سے توبہ کرنے کا مطلب یہ احساس کرنا ہے کہ ہمارا گناہ کتنا ہولناک ہے اور خدا کے حضور اپنے آپ کو پست کرنا۔ ہمیں اپنا چال چلن بھی بدلنا ہوگا۔ زبور 51:10 بلند آواز سے پڑھیں۔
یادداشت کی آیت یاد کروانا
زبور 1 کی وہ آیات دہرائیں جو بچے اب تک سیکھ چکے ہیں۔
سبق 18 – داؤد اور بتسبع	صفحہ 




